**ОТЧЕТ /ДОКЛАД/ ЗА ДЕЙНОСТТА НА НЧ”РАЗВИТИЕ 1882” гр.СИМЕОНОВГРАД ЗА 2020 година**

През изминалата 2020 година дейността на читалищата бе затруднена и ограничена от наложените мерки в условията на извънредно положение и епидемиологична обстановка във връзка с пандемията от Ковид 19. Въпреки това НЧ“Развитие 1882“ не затвори врати за гражданите, при спазване на всички заповеди на Министерство на здравеопазването, своевременни решения на Настоятелството на читалището, вътрешни заповеди във връзка със „Закона за здравословни и безопасни условия на труд“ /ЗЗБУТ/ и всички мерки произтичащи от тях.

**Библиотечно и информационно обслужване:**

Изпълнявайки основната цел и задачи работата на библиотеката към НЧ“Развитие 1882“ и през 2020 година съобразно необичайните условия на работа бе насочена към задоволяване на информационните, развлекателните и образователни потребности на потребителите. Посредник между информацията и човека със водещи инициативи през изминалата година: специално внимание към постоянното обновяване и обогатяване на библиотечните колекции с традиционни /книжни/ и други носители на информация и активно прилагане на разработените електронни услуги в областта на културата, образованието, информационната грамотност и заетостта. През изминалата година в информационен отдел на библиотеката ни бяха въведени допълнителни услуги – цветен принтер, ксерокс, скенер и печат и разпечатване на А3 формат, което доведе до по-качествено и разнообразно отговаряне на съвременните потребности на хората. Цифровите показатели на библиотеката за 2020 година са:

* библиотечен фонд - 58614 бр. книги
* набавени библиотечни документи – 126 бр. книги
* брой на абонираните ПИ – 6 заглавия
* брой потребители /читатели/ - 420
* от които до 14 години – 192
* брой потребителски /читателски/ посещения – 9800
* заети библиотечни документи и електронни услуги – 10695
* библиографски справки /брой и вид/ - 685 броя /устни/

В условията на противоепидемична обстановка се забелязва лек спад на читателите в сравнение с други години, но може да се каже, че много хора поради дългия престой в къщи преоткриха това си занимание. Нарасна броя на електронните информационни услуги, свързано отново с въвежданите ограничения в придвижването и други мерки.

Нашата библиотека продължи работата си по Проекта на Българската библиотечно-информационна асоциация /ББИА/ „Стимулиране на четенето в ранна детска възраст в България“ съобразно всички наложени мерки. С предоставените по проекта книжки и книги игри, най-вече с образователен характер работата с деца от 3 до 6 годишна възраст е приятно занимание и развлекателно за тях.

В информационен отдел се извършва непрекъсната методическа помощ на читалищата от общината за изготвяне и подаване на документи във връзка с регистрации и информационни карти.

**Културни и библиотечни събития:**

Както всяка година януари месец наградихме най-активните читатели за предходната година с Грамоти и книги, най активен сред децата бе Ивайло Иванов /5 клас/ с прочетени 53 книги и от възрастните - Иванка Генева /пенсионер/ с прочетени 112 книги .

На 21 януари читалището ни участва в организирания от общината празник „Бабин ден“, като отправи специален поздрав към всички присъстващи.

На 19 февруари поднесохме цветя и почетохме делото на Апостола пред паметната му плоча в града.

„Мартенска работилница за детски ръчички“ бе в читалището ни от 20-ти до 27 февруари миналата година. Деца и учители от всички училища в града ни, заедно с библиотекарите ни и представители от ОБА Симеоновград, с материали също осигурени от общината сътвориха прекрасни мартеници за украсата на града ни и за деца от детските градини и детска ясла.

За националния празник - 3 март участвахме в общоградското тържество и ВГ “Водолей“ към НЧ “Развитие 1882“ поздрави присъстващите с патриотични песни.

Читалището ни участва в организираната от общината изложбата-конкурс „Кулинарно изкушение“ проведена на 6 март.

Много от предвидените масови мероприятия от местен, регионален, национален и международен характер не бяха проведени поради ограничителните мерки заради пандемията, но колективите ни ВГ “Водолей“ и КНХ „ Зорница“ максимално провеждаха репетиции, при спазване на всички мерки. Така също желаещите да практикуват йога продължиха да го правят в читалището в моментите, когато не е имало изрични забрани.

Много от фестивалите не се проведоха и за разлика от многобройните отличия през 2019 година през 2020 година те са малко.

ВГ “Водолей“ получи Грамота за отлично представяне във фолклорен фестивал „Дъга над морето“ Лозенец, общ. Царево 11-12 септ. 2020 година.

ВГ “Водолей“ получи Диплом – Първо място в категория Популярни градски песни от Осми Международен фестивал на популярната песен „ЕСЕННИ ШУМЕНСКИ ВЕЧЕРИ“ проведен на 3-4 окт.2020 г. в гр. Шумен. Най вълнуващото преживяване бе, че бяхме отличени с тази награда от председателя на журито Хайгашод Агасян.

КНХ „Зорница“ не са участвали във фестивали през изминалата година, но това не попречи да танцуват за релакс и собствено удоволствие почти през цялата година, освен когато е имало изрични забрани или РЕШЕНИЯ на настоятелството.

В кв. Злати дол традиционната изложба-базар на редки и екзотични растения бе проведена през август месец 2020 година, също при спазване на противоепидемичните мерки. И миналата година не изменихме на традицията участничките й получиха подаръци по една голяма красива саксия.

По случай 1 ноември - Ден на народните будители бе изготвена и представена на 30 октомври презентация „Будителите, които не познаваме“. Личности свързани с просветното дело в Хасковска област през Възраждането: Атанасий Чолаков и Нестор Марков – учители /Хасково/, Стефан Бойолу – пръв учител във Свиленград, Павел Петков – първи стъпки в училищното дело в с. Тръново, Делчо Лечев – учител в първото килийно училище в Сеймен и много други в останалите населени места.

Въпреки многото отложени и професионални квалификационни форми през 2020 г. библиотекарите ни участваха на 19-20 октомври в Курс „Ръкописи, старопечатни книги, редки и ценни издания“ в РБ „Хр. Смирненски“ гр. Хасково. И в Национален онлайн форум „Библиотеките днес“ Умения и услуги за 21 век“ на 24.11.2020 г., осъществен от Литературен клуб „Перото“ гр. София.

С много отложени и непроведени събития завърши 2020 година за НЧ “Развитие 1882“, което в дългогодишната си история се стреми да отстоява духовните ценности на народа ни с професионализъм и творчески усет.

Изготвил: Ваня Стаменова – читалищен секретар

Настоящия Отчет /Доклад/ е гласуван от Настоятелството на НЧ “Развитие 1882“ с РЕШЕНИЕ на заседание с Протокол № 179/ 21.01.2021 година.